Publication: Magyar Közlöny
Issue: MK-2010-73 (Year: 2010, Number: 73)
Era: contemporary
Section: Melléklet a 20/2010. (V. 11.) OKM rendelethez
Paragraph Index: 537

e) A vizuális művészetek világára épülő programhoz – és az ennek keretében szerzett pozitív élményekhez – számos ponton könnyen hozzáilleszthetők a társművészetekre kitekintő olyan foglalkozáselemek, amelyek megvalósíthatók abban az esetben, ha van rá helyi (vagy meghívott) szakember. Ugyanakkor azonban a lényeg sérelme nélkül el is hagyhatók, ha az iskolában nem állnak rendelkezésre a személyi feltételek. A tematika felépítése nem történeti jellegű. Az anyag – a művészi kifejezésmód lehetőségeinek és eszköztárának a bemutatására koncentrálva – egymás mellett villantja fel különböző korszakok műveit, valamint ugyanazon terület klasszikus, népi, illetve populáris alkotásait. Tekintettel a tanulói célcsoport gyakorlati orientációjára, a programban számos technikai megoldás bemutatása és kipróbálása is helyet kap. A tanterv egyúttal lehetőséget kínál önkéntes tanulói munkák végzésére, előre konkrétan nem tervezhető, aktuális szituációra való reflektálásra, valamint a helyi társadalom által kínált különféle lehetőségek tanulási folyamatba való beemelésére is. Mindez lehetővé teszi, hogy a tantervnek – ugyanazon logikára épülő, de – a helyi igényeket és sajátosságokat figyelembe vevő, egyedi változatai alakuljanak ki.

Source: https://magyarkozlony.hu/hivatalos-lapok/e0d859421ba7844aeb3b63c050c49a07c841fe25/dokumentumok/6ba5b3e4415f33eb8ffae2ef1062e526c5106e6d/letoltes